
OLIMPIADA NAŢIONALĂ DE FIZICĂ ARAD
31ianuarie-04 februarie 2011

REGULAMENTUL DE ORDINE INTERIOARĂ

Art. 1 Etapa Naţională a Olimpiadei de Fizică este organizată de Ministerul Educaţiei, Cercetării, Tineretului şi Sportului şi Inspectoratul Şcolar al Judeţului Arad cu sprijinul unor unităţi de învăţământ arădene. Perioada în care se organizează acest concurs este 31 ianuarie – 4 februarie 2011.

Art. 2 Participanţii la concurs vor avea asupra lor actul de identitate/ certificatul de naştere în original şi în copie, carnetul de elev vizat, avizul epidemiologic valabil pe perioada 31 ianuarie – 4 februarie 2011 şi ecusonul de participant la olimpiadă, care se va primi la cazare.
Art. 3 Pentru desfăşurarea programului în condiţii optime, se impune respectarea unei discipline stricte de către toţi participanţii:

a) profesorii însoţitori vor monitoriza permanent elevii şi îi vor însoţi în activităţile şi vizitele prevăzute în programul concursului, transportul realizându-se în sistem organizat;

b) elevii au obligaţia de a avea un comportament adecvat, conform statutului lor (Regulamentul de organizare şi funcţionare a unităţilor de învăţământ preuniversitar O.M.Ed.C. nr. 4925/08.09.2005) şi de a participa la toate activităţile din program;

c) elevii vor respecta programul concursului, orele de trezire şi culcare (7:00, respectiv 22:30), cu excepţia zilelor în care se organizează activităţi deosebite;

d) elevii au obligaţia de a nu degrada sau distruge spaţiile de cazare şi masă, sălile de clasă, laboratoarele sau obiectivele turistice şi culturale care vor fi vizitate; în caz contrar, daunele vor fi imputate celor vinovaţi;

e) consumul de băuturi alcoolice, ţigări, precum şi al substanţelor interzise prin lege este strict interzis pe întreaga perioadă de desfăşurare a concursului;

f) fumatul, pentru adulţi, este permis numai în locuri special amenajate;

g) dacă vor apărea abateri grave de la regulament, organizatorii îşi rezervă dreptul de a lua măsuri pentru părăsirea locului de cazare de către elevul în cauză, iar cheltuielile de deplasare către judeţul de unde acesta provine vor fi suportate de părinţi.

Art. 4 Prezentul regulament este obligatoriu pentru toţi participanţii la activităţile etapei naţionale a Olimpiadei de Fizică Arad 2011 şi va face parte din mapele de lucru ale participanţilor.

Art. 5 Inspectorii şcolari de specialitate din judeţele participante vor prelucra cu elevii participanţi regulamentul de ordine interioară al etapei naţionale a Olimpiadei de Fizică, iar elevii participanţi vor semna un angajament de respectare, în două exemplare. Un exemplar se va preda la locul de cazare, iar celălalt va fi păstrat de către profesorul însoţitor.

